Kázeň z ev. Služieb Božích v Bratislave (NK), utorok po 20. nedeli po Svätej

Trojici, 24. 10. 2023, 18.00; ES 496, 478, 606, A 87, čít. text: 4M 22, 1 – 35

 **4. Mojžišova 22 – 24, vybrané verše**: *„***22**41 Ráno vzal Bálák Bileáma a vyviedol ho na Bámot-Baál, odkiaľ uzrel i najvzdialenejšiu časť ľudu. **23** 1 Bileám povedal Bálákovi: Postav mi tu sedem oltárov a priprav mi tu sedem juncov a sedem baranov! 2 Bálák urobil, ako hovoril Bileám. Potom obetovali Bálák i Bileám junca i barana na každom oltári. ...  5 Potom vložil Hospodin do úst slovo Bileámovi a riekol: Vráť sa k Bálákovi a hovor takto! ... 8 Čo mám ja preklínať, keď Boh nepreklína; čo mám ja zlorečiť, keď Hospodin nezlorečí? 9 Lebo z vrcholu skál ho vidím, a z pahorkov sa naň dívam. Hľa, ľud bude osobitne bývať, a nebude sa počítať k pohanom. ...  11 Tu Bálák povedal Bileámovi: Čo si mi to vykonal? Priviedol som ťa preklínať mojich nepriateľov, a ty si ich stále žehnal. 12 On odpovedal: Či nesmiem verne vyrozprávať to, čo mi Hospodin vložil do úst? 13 Potom mu Bálák povedal: Poď so mnou na iné miesto, odkiaľ ho uvidíš! Odtiaľ uvidíš len jeho najvzdialenejšiu časť, celý ho neuvidíš; prekľaj mi ho odtiaľ!  ...  18 On predniesol svoju výpoveď: Povstaň, Bálák, a počúvaj, nachýľ ucho, syn Cippórov! 19 Boh nie je človekom, aby klamal, ani ľudským synom, aby ľutoval. Či nevykoná, čo povedal? Či nesplní, čo vyriekol? 20 Hľa, prijal som rozkaz žehnať. On požehnal, ja to nemôžem zmeniť. ... 23 Lebo čary sa nechytia Jákoba ani zariekanie Izraela. ...

**24**  5 Aké krásne sú tvoje stany, Jákob, tvoje príbytky, Izrael! 6 Rozprestierajú sa ako údolia, ako záhrady pri rieke, ako aloe, ktoré zasadil Hospodin, ako cédre pri vodách. 7 Voda potečie z jeho vedier a jeho siatiny budú pri hojných vodách. ... 10 Tu vzplanul hnev Bálákov voči Bileámovi a spľasol ruky. Potom Bálák povedal Bileámovi: Zavolal som ťa preklínať mojich nepriateľov, a ty stále žehnáš, už tri razy. 11 Preto, ber sa domov! Povedal som: Veľmi ťa poctím, ale Hospodin ťa zbavil pocty. 12 Avšak Bileám povedal Bálákovi: Či som nepovedal tvojím poslom, ktorých si poslal ku mne: 13 Keby mi dal Bálák aj plný svoj dom striebra a zlata, nemôžem prestúpiť rozkaz Hospodinov, vykonať dobré alebo zlé podľa svojho srdca; čo povie Hospodin, to budem hovoriť. ...  17 Vyjde hviezda z Jákoba, povstane žezlo z Izraela a zdrví sluchy Moábove i temená všetkých synov Šétových. ... 23 Ach, kto ostane žiť, keď to Boh vykoná?“

**Milí bratia a milé sestry!**

Boží ľud Izrael v dejinách čelil mnoho ráz neprajnosti až nenávisti. Moábsky kráľ Bálák sa Izraelcov obával. Počul o ich **víťazstvá**ch a správne tušil, že **nespočívali iba vo vojenskej sile Izraela, ale v Božom požehnaní.** Vďaka vyššej moci dokázali Izraelci porážať aj väčšie a lepšie vyzbrojené vojská. Stačí spomenúť ako sa faraónove bojové vozy utopili v mori (2. Mojžišova 14, 23 – 28). **Víťazstvá Izraela nad nepriateľmi boli predovšetkým Hospodinovými víťazstvami.** Moábsky kráľ **Balák preto uvažuje nie o vojenskom, ale o náboženskom súboji.** **Povoláva Bileáma** – popredného experta na vzdialené krajiny. **Chce, aby za mastnú odmenu preklial Izrael a tak odstránil požehnanie z Božieho ľudu.** Nepoznal ešte to, čo napísal apoštol Pavel: Keď Boh s nami, kto proti nám? Aká moc by nás mohla odlúčiť od Božej lásky? (Por. Rímskym 8, 31 . 35 . 38 – 39).

Bálák so svojím, podľa neho skvelým, plánom narazil. Nazdával sa, že každý ma svoju cenu a za peniaze sa dá kúpiť všetko... Aj veštec Bileám, ktorý bol zrejme zvyknutý nechať si dobre zaplatiť za svoje náboženské služby. V nádeji, že kráľovskú ponuku neodmietne, ponúka Bálák Bileámovi zlato a veľké pocty. Vie, že **na pocit vlastnej dôležitosti, mimoriadnosti a uznania sa nechajú nalákať aj tí, ktorí o peniaze nestoja. Bileám** kráľových poslov prekvapil. Hovorí, že kým im dá definitívnu odpoveď, **chce sa poradiť s Hospodinom.** Nebol síce Hospodinovým vyznavačom, ale aj on počul o Hospodinových mocných činoch. Ako náboženský špecialista vie, že **by bolo nerozumné a nebezpečné postaviť sa proti Božím zámerom.** Bileám sa ich neopovažuje rušiť. Vníma, že **na rozdiel od iných, sa Boh Izraela nedá manipulovať.** Automaticky neplní všetky naše priania – a to je dobre, lebo **Hospodin najlepšie vie, čo je pre nás správne.**

V príbehu nastáva **prekvapivý obrat**. Hospodin Bileámovi dovolil, aby šiel s Bálákovými poslami, no **s tým, že bude konať podľa Božích pokynov.** Ráno sa však Hospodin na Bileáma rozhneval. Prečo, sa dá domyslieť: Bileám napokon lákavým ponukám podľahol – hoci nateraz iba vo svojej mysli. Preto ho Pán Boh varuje.

**Sú chvíle, keď nás Boh musí zastaviť, zatriasť nami, vykoľajiť nás, aby sme si uvedomili, že sme zišli zo správnej cesty.** Takého udalosti spravidla nevnímame ako Božie zastavenie. **Prestali sme počítať, že Boh môže prekaziť naše plány** a nechať stroskotať to, na čom si zakladáme. **Skúsme** si premietnuť svoj život a **s vďakou uvažovať o situáciách, keď nás Pán Boh varoval, zastavil, odklonil od nesprávnej cesty, po ktorej sme šli – a tým** vlastne **zachránil.**

Bileáma Hospodin zastavil prostredníctvom oslice. Zvieraťa, ktoré pokladáme za hlúpejšie od nás, no ono chápe viac ako človek. Je to Boží výsmech tým, ktorí si nahovárajú, že majú svoj život pevne vo svojej réžii, no na Boha zabúdajú.

Bileám **hrá hru na obe strany.** Myslí si, že od kráľa zhrabne tučnú odmenu a zároveň sa jeho požiadavke nejako vyhne. Avšak platí, čo povedal Pán Ježiš, že **nikto nemôže slúžiť dvom pánom** (Matúš 6, 24).

Bileám zatiaľ stále nechápe. Na vzdor oslice reaguje hnevom a agresiou voči nej. Poznáme to, **aj našu zlosť si neraz odnesú tí, ktorých by sme mali mať najviac radi.** Bileám, namiesto, aby si spytoval svedomie, hľadá vinu v druhých. Až do chvíle, keď Pán Boh otvorí oslici ústa a tá prehovori. A pomôže Bileámovi jednoznačne sa postaviť na Hospodinovu stranu.

Kráľ Bálák sa nezdáva nádeje, že cez Bileáma sa mu podarí prekliať Boží ľud. Hoci je **Bileám** pohan, po Božom napomenutí **sa správa ako izraelský kňaz. Bálákovi opätovne prízvukuje, že** nebude vravieť to, čo si moábsky kráľ želá, ale **bude hovoriť slovo Hospodinovo.** Je to v Biblii ojedinelý prípad, keď sa – aspoň na chvíľu – stane Hospodinovým prorokom niekto, kto nepatrí do Božieho ľudu. Je to pre nás upozornením, že **Pán Boh pôsobí aj za hranicami cirkvi, že na to, aby prehovoril, si môže použiť aj neveriacich či inak veriacich.** Bileáma, ktorý sa odvážne vzoprel kráľovi, si Hospodin takto použil.

Kráľ Bálák ešte vždy nechápe, že Bileám verne tlmočí Božie slovo – čo v onej chvíli aj nepríjemné – no nemôže inak. **Hospodin je so svojím ľudom, je mu silou aj vtedy, keď ľudské sily ubúdajú, dochádzajú. V dejinách Božieho ľudu** Starej i Novej zmluvy **sa viackrát ukázalo, že jediné, čo ho mohlo vážne ohroziť, bola jeho vlastná nevernosť Hospodinovi.** Keď Hospodin v Božom ľude prestane byť na prvom mieste, začne sa spoločenstvo rozpadať.

**Cirkev má Kristov sľúb, že ju brány pekelné** (záhrobia) **nepremôžu** (Matúš 16, 18). **Môže ju však rozložiť vlastná ustrašenosť a malovernosť.** Ani vtedy sa Boh svojho ľudu nezrieka.

Bálák berie Bileáma na nové miesto, odkiaľ má prekliať Izrael. Ten však Božiemu ľudu opätovne žehná. Spomína jeho stany a prirovnáva ich k záhradám pri rieke, k voňavým (aloe) a zeleným (cédre) stromom pri vodách. Vtedajším ľuďom obývajúcim púštne oblasti boli tieto obrazy blízke a zrozumiteľné: Izrael ako oáza uprostred nehostinnej púšte, ako prameň živej vody obklopený duchovnou vyprahnutosťou. Vlaha a život nepochádzajú z ľudských zdrojov, ale zo samého Boha. Pripomína to slová Žalmu (1, 3), že človek, ktorý si obľúbil Boží zákon bude ako strom zasadený pri vodných tokoch. **Baláka však tieto slová neprivedú k pokore a rešpektu pred vyvoleným Božím ľudom, ale k výbuchu hnevu...** Nedávno sa podobne rozhneval Bileám, keď jeho oslicu zastavil Boží posol, no napokon uznal Hospodinovu zvrchovanosť a podriadil sa jej. Bálák zostáva zatvrdený – na vlastnú škodu.

Posledné Bileámovo proroctvo bolo nevyžiadané. On vníma, že má ešte čosi povedať. Keď hovorí, že ***„vyjde hviezda z Jákoba, povstane žezlo z Izraela“*,** nemal na mysli mesiáša, skôr izraelského kráľa, ktorý zvíťazí nad okolitými nepriateľskými národmi *(„zdrví sluchy Moábove i temená všetkých synov Šétových“).* **Zo záverečného proroctva Bileáma však vidno, ako vzdialené bolo vystúpenie Pána Ježiša od tradičného očakávania spásy v Izraeli.** Bileám uvádza priam defilé nepriateľov Božieho ľudu, ktorí budú porazení na hlavu. *„Ach, kto ostane žiť, keď to Boh vykoná?“* **Je cieľom Hospodinovej záchrany zlikvidovať všetkých, ktorí sa postavia proti Jeho ľudu?“ – To mohlo byť útechou a posilou pre Izrael v ťažkých časoch, ktoré tento neveľký národ obklopený mocnými ríšami nepriateľov neraz prežíval.** Slová o záhube nepriateľov mohli Izraelcom znieť ako evanjelium. No **to skutočné – pravé – Kristovo evanjelium, znie podstatne inak. Jeho posolstvom je, že Boh si neželá smrť hriešnika, ale jeho spásu – záchranu.** My – členovia kresťanskej cirkvi sme povolaní túto zvesť šíriť v našej dobe a našom prostredí. S takou vernosťou, s akou Hospodinovo slovo tlmočil starozmluvný Bileám. Amen.

*Použitím myšlienok Ondřeja Kolářa (NKD 2023):* **Martin Šefranko, evanjelický a. v. farár**

**Čítanie zo 4. Mojžišovej knihy,**

**vybraných veršov 22. kapitoly:**

1 Izraelci sa vydali na cestu a utáborili sa na moábskych stepiach ...  4 V tom čase bol moábskym kráľom Bálák, syn Cippórov, 5 ten poslal poslov k Bileámovi ... , aby ho privolal, s odkazom: Hľa, národ vyšiel z Egypta! Pokryl celú krajinu a býva oproti mne. 6 Teraz, prosím, poď, prekľaj mi tento ľud, lebo je mocnejší ako ja. Azda potom ho budem môcť poraziť a vyhnať z krajiny. Veď viem, že je požehnaný, komu ty žehnáš, a prekliaty, koho prekľaješ. 7 Starší moábski i starší midjánski šli a v rukách mali odmenu za veštenie. Keď došli k Bileámovi, rozpovedali mu Bálákove slová. 8 On im povedal: Prenocujte tu tejto noci, potom vám oznámim rozhodnutie, ktoré mi povie Hospodin. ... 12 Boh riekol Bileámovi: Nechoď s nimi! Nepreklínaj tento ľud, lebo je požehnaný. 13 Vtedy vstal ráno Bileám a povedal Bálákovým kniežatám: Choďte do svojej krajiny, lebo Hospodin mi nedovolí ísť s vami. 14 Moábske kniežatá vstali, šli k Bálákovi a povedali: Bileám sa zdráha ísť s nami. 15 Potom Bálák znovu poslal početnejšie i váženejšie kniežatá, ako boli tamtie. 16 Prišli k Bileámovi a povedali mu: Takto hovorí Bálák, syn Cippórov: Nezdráhaj sa, prosím, prísť ku mne! 17 Lebo ťa veľmi poctím a vykonám všetko, čo mi povieš. Poď teda, prekľaj mi tento ľud! 18 Bileám odpovedal: Keby mi dal Bálák dokonca svoj dom plný zlata a striebra, ani tak nemôžem prestúpiť pokyn Hospodina, svojho Boha, a konať niečo malé alebo veľké. 19 Ale zostaňte tu aj vy túto noc, aby som sa dozvedel, čo mi Hospodin ďalej povie. 20 Boh prišiel k Bileámovi v noci a riekol mu: Ak ťa prišli volať tí mužovia, vstaň a choď s nimi! Avšak rob len to, čo ti poviem! 21 Vtedy Bileám ráno vstal, osedlal oslicu a šiel s moábskymi kniežatmi. 22 Avšak Boží hnev vzplanul, že predsa šiel, a anjel Hospodinov sa mu postavil do cesty ako protivník, kým jazdil na svojej oslici, a obaja jeho sluhovia boli s ním. 23 Keď oslica uvidela anjela Hospodinovho stáť v ceste s vytaseným mečom v ruke, odbočila z cesty a šla do poľa. Bileám zbil oslicu za to, že odbočila z cesty. 24 Tu zastal anjel Hospodinov na chodníku medzi vinicami; múr bol z jednej i z druhej strany. 25 Keď oslica uvidela anjela Hospodinovho, pritlačila sa k stene a Bileámovi pritlačila nohu k stene. On ju znova zbil. 26 Anjel Hospodinov šiel ďalej a zastal na úzkom mieste, kde nebolo nijakej cesty na odbočenie napravo alebo naľavo. 27 Keď oslica uvidela anjela Hospodinovho, ľahla si pod Bileámom. Bileám vzplanul hnevom a bil oslicu palicou. 28 Vtedy otvoril Hospodin oslici ústa; i povedala Bileámovi: Čo som ti urobila, že si ma už trikrát zbil? ... 31 Vtedy Hospodin otvoril Bileámovi oči, a ten uvidel anjela Hospodinovho stáť v ceste s vytaseným mečom. Sklonil sa a padol pred ním na tvár. 32 I riekol mu anjel Hospodinov: Prečo si už tri razy bil svoju oslicu? Ja som vyšiel postaviť sa proti tebe, lebo táto cesta podľa mňa je zvrátená. 33 Oslica ma videla a trikrát sa mi vyhla. Keby sa nebola vyhla, teraz by som ťa zabil, ale ju by som nechal nažive. 34 Bileám odpovedal anjelovi Hospodinovmu: Zhrešil som, lebo som nevedel, že ty stojíš proti mne na ceste. Ale teraz, ak sa ti to nepáči, chcem sa vrátiť! 35 Ale anjel Hospodinov riekol Bileámovi: Choď s mužmi, avšak vyslov len to slovo, ktoré ti poviem. A tak Bileám šiel s Bálákovými kniežatami. **AMEN.**

 **SLOVO NÁŠHO BOHA ZOSTÁVA NAVEKY.**